༈འཛག།འཛུར།འཛོམ།ལ་སོགས་པ་རྒྱ་ཆེར་ཤེས་པར་བྱ་ཞིང་།དེ་དག་ལའང་འགའ་ཞིག་ནི་ཚིག་གྲོགས་སམ་བྱ་ཚིག་གིས་གསལ་མི་དགོས་པར་སྐབས་འདིའི་དཔེར་བརྗོད་དུ་རུང་བ་དཔེར་ན།འགག།འགྱུར།འགྲུབ།འདུ་ལྟ་བུ་སྟེ།དེ་དག་བྱེད་པ་པོ་གཞན་དང་དངོས་སུ་འབྲེལ་བ་ཡིན་ན།དགག།བསྒྱུར།བསྒྲུབ།བསྡུ་ལྟ་བུ་སྡེབ་སྦྱོར་གཞན་འཐོབ་ཅིང་།བྱེད་པ་ད་ལྟ་བ་བརྗོད་ན།འགོག་པར་བྱེད།འགྱུར་བར་བྱེད།འགྲུབ་པར་བྱེད་སོགས་ཐོབ་པས་འཁྲུལ་གཞི་མེད་པ་དང་།འགའ་ཞིག་ནི་ཚིག་གྲོགས་སམ་བྱ་ཚིག་དང་བཅས་པས་འདི་སྐབས་ཀྱི་དཔེར་རུང་བ།དཔེར་ད།འཁུན།འཆག།འདག།ལྟ་བུ་སྟེ།དེ་དག་ལ་རང་བཞིན་གྱིས་འཁུན་པར་འགྱུར།རང་ཉིད་འཆག་པར་འགྱུར།རང་འདག་པར་འགྱུར།ཞེས་པ་ལྟ་བུར་སྦྱར་ན།བྱེད་པོ་གཞན་མི་མངོན་པ་སོགས་གསལ་བའི་ངག་ཏུ་འགྱུར་བས་སྐབས་འདིའི་དཔེར་རུང་ཞིང་གཞན་དུ་དེ་རྣམས་ཚིག་གྲོགས་མེད་པ་ཉིད་བྱ་ཚིག་སྤྱི་ཙམ་དུ་གྱུར་པས་དཔེར་མི་རུང་བ་དང་།ནད་ཀྱིས་འཁུན་པར་བྱེད།རྐང་བས་འཆག་པར་བྱེད།འདག་ཆལ་གྱིས་འདག་པར་བྱེད།སོགས་སྦྱར་ནའང་མི་རུང་བ་ལྟ་བུ་ཞིབ་མོར་བྱེ་བྲག་ཕྱེ་ནས་རྟོགས་དགོས་ཤིང་འདིར་སོ་སོའི་དཔེར་བརྗོད་རྒྱས་པར་འགོད་པ་ཡི་གེས་འཇིགས་པས་སྤྲོས་པ་སྐྱུང་ངོ་།།